## Uredba o opsegu i sadržaju odgovornosti te ovlastima tijela nadležnih za upravljanje Instrumentom pretpristupne pomoći

### NN 18/2007 (14.2.2007.), Uredba o opsegu i sadržaju odgovornosti te ovlastima tijela nadležnih za upravljanje Instrumentom pretpristupne pomoći

# VLADA REPUBLIKE HRVATSKE

**725**

Na temelju članaka 4. i 5. Zakona o sustavu provedbe programa Europske unije i
sustavu provedbe projekata financiranih iz sredstava zajmova i darovnica iz
ostalih inozemnih izvora (»Narodne novine«, broj 58/2006), Vlada Republike
Hrvatske je na sjednici održanoj 7. veljače 2007. godine donijela

## UREDBU

### O OPSEGU I SADRŽAJU ODGOVORNOSTI TE OVLASTIMA TIJELA NADLEŽNIH ZA UPRAVLJANJE INSTRUMENTOM PRETPRISTUPNE POMOĆI

Članak 1.

Ovom Uredbom osnivaju se i uređuju opseg i sadržaj odgovornosti i ovlasti tijela
nadležnih za koordinaciju i financijsko upravljanje Instrumentom pretpristupne
pomoći (u daljnjem tekstu: program IPA), te tijela nadležnih za upravljanje i
provedbu pojedinih komponenti programa IPA.
Program IPA predstavlja integrirani instrument pomoći u pretpristupnom razdoblju
i sastoji se od pet komponenti: *Pomoć u tranziciji i jačanje institucija,
Prekogranična suradnja, Regionalni razvoj (promet, zaštita okoliša, regionalna
konkurentnost), Razvoj ljudskih potencijala i Ruralni razvoj.*

Članak 2.

Nacionalni koordinator programa IPA zadužen je za sveukupnu koordinaciju
programa IPA, a posebno za sljedeće poslove:
a) usklađivanje korištenja sredstava iz programa IPA s potrebama iz procesa
priprema za članstvo u Europskoj uniji;
b) usklađivanje pojedinih komponenti programa IPA kako bi se ostvario njihov
optimalan učinak;
c) koordinaciju pripreme projektnih prijedloga u sklopu komponente *Pomoć u
tranziciji i jačanje institucija;*
d) koordinaciju sudjelovanja Republike Hrvatske u programima prekogranične,
transnacionalne i međuregionalne suradnje;
e) nadzor nad provedbom programa IPA i podnošenje izvješća Europskoj komisiji.
Stručne poslove za nacionalnog koordinatora programa IPA obavlja Središnji
državni ured za razvojnu strategiju i koordinaciju fondova Europske unije.
Vlada Republike Hrvatske imenovat će nacionalnog koordinatora za program IPA
posebnom odlukom.

Članak 3.

Sektorski koordinator zadužen je za usklađivanje sektorskih programa koji se
financiraju iz komponenti Regionalni razvoj i Raz­voj ljudskih potencijala.
Vlada Republike Hrvatske imenovat će sektorskog koordinatora iz stavka 1. ovog
članka posebnom odlukom.

Članak 4.

Tijelo nadležno za financijsko upravljanje programom IPA zaduženo je za sljedeće
poslove:
a) podnošenje zahtjeva prema Europskoj komisiji i prihvat financijskih sredstava
iz programa IPA;
b) izdavanje ovlaštenja za prijenos financijskih sredstava prema tijelu
nadležnom za upravljanje i provedbu pojedine komponente programa IPA, ili prema
krajnjem korisniku;
c) financijsko izvještavanje o korištenju programa IPA prema Europskoj komisiji;
d) otvaranje i upravljanje bankovnim računima.
Tijelo nadležno za financijsko upravljanje programom IPA je Ministarstvo
financija, Nacionalni fond.
Tijelo nadležno za sveukupno financijsko upravljanje programom IPA djeluje pod
nadležnošću nacionalnog dužnosnika za ovjeravanje programa IPA.
Nacionalni dužnosnik za ovjeravanje programa IPA nadležan je za sveukupno
financijsko upravljanje programima Europske unije, a u sklopu programa IPA
posebno za sljedeće poslove:
a) učinkovit rad sustava upravljanja i kontrole;
b) pravovaljanost i ispravnost financijskih transakcija;
c) sastavljanje i podnošenje potvrđenih zahtjeva za plaćanjem Europskoj
komisiji;
d) ispravnost zahtjeva za plaćanjem koji se dostavljaju Europskoj komisiji;
e) prijenos sredstava prema tijelima nadležnim za upravljanje i provedbu
pojedinih komponenti programa IPA ili prema krajnjim korisnicima;
f) potvrđivanje dostupnosti i valjanosti sredstava za sufinanciranje programa i
projekata;
g) utvrđivanje i obavještavanje Europske komisije o nepravilnostima;
h) financijske ispravke slijedom eventualno uočenih nepravilnosti;
i) dodjelu akreditacije tijelima nadležnim za upravljanje i provedbu pojedine
komponente programa IPA, nadzor nad ispunjavanjem uvjeta za akreditaciju i
povlačenje akreditacije u slučaju njihova neispunjavanja;
j) učinkovit rad sustava unutarnje financijske kontrole;
k) podnošenje izvješća o radu sustava upravljanja i kontrole prema Europskoj
komisiji;
l) učinkovit rad sustava izvještavanja i pružanja informacija;
m) praćenje ispunjavanja preporuka iz revizorskih izvješća;
n) izvještavanje Europske komisije o bilo kakvim promjenama u sustavu
upravljanja i kontrole.
Vlada Republike Hrvatske imenovat će nacionalnog dužnosnika za ovjeravanje u
sklopu programa IPA posebnom odlukom.

Članak 5.

Tijelo nadležno za reviziju programa IPA zaduženo je za sljedeće poslove:
a) pripremu i provedbu godišnjeg plana revizije radi provjere sustava
upravljanja i kontrole u sklopu programa IPA, te točnosti računovodstvenih
podataka vezanih uz korištenje programa;
b) izvještavanje nacionalnog dužnosnika za ovjeravanje i Europske komisije o
provedenoj reviziji u sklopu programa IPA.
Tijelo nadležno za reviziju programa IPA je organizacijska jedinica Ministarstva
financija nadležna za vanjsku reviziju sredstava Europske unije.

Članak 6.

Tijela nadležna za upravljanje i provedbu pojedine komponente programa IPA
zadužena su za sljedeće poslove:
a) pripremu godišnjih i višegodišnjih sektorskih programa;
b) nadzor nad provedbom sektorskih programa i vođenje sektorskih nadzornih
odbora;
c) pripremu sektorskih izvješća o provedbi, te podnošenje izvješća nacionalnom
koordinatoru za program IPA i nacionalnom dužnosniku za ovjeravanje;
d) osiguranje da su aktivnosti koje se financiraju odabrane i odobrene sukladno
kriterijima i mehanizmima relevantnim za program;
e) pohranu dokumentacije radi provođenja postupka revizije;
f) organizaciju natječajnog postupka, dodjelu i potpisivanje ugovora, izvršenje
plaćanja i eventualan povrat sredstava od krajnjih korisnika;
g) osiguranje da svi sudionici u upravljanju predmetnom komponentom programa IPA
održavaju poseban i prikladan računovodstveni sustav;
h) dostavu informacija o odobrenim troškovima i primijenjenim postupcima prema
Nacionalnom fondu i nacionalnom dužnosniku za ovjeravanje;
i) uspostavu, održavanje i nadogradnju odgovarajućeg sustava izvještavanja i
informiranja;
j) pripremu provedbe projekata i tehničku provedbu;
k) potvrđivanje da su troškovi pristigli na naplatu učinjeni u skladu s
relevantnim pravilima, da je roba dostavljena i usluge izvršene sukladno
relevantnoj odluci, te da su zahtjevi za plaćanjem sa strane korisnika valjani;
l) provođenje unutarnje financijske kontrole;
m) izvještavanje o nepravilnostima;
n) poštivanje zahtjeva Europske komisije vezanim uz informiranje o programu IPA.
Tijela nadležna za upravljanje i provedbu pojedine komponente programa IPA
djeluju pod nadležnošću osoba nadležnih za upravljanje i provedbu pojedine
komponente programa IPA, koje će Vlada Republike Hrvatske imenovati posebnom
odlukom.

Članak 7.

Tijelo nadležno za upravljanje i provedbu prve komponente programa IPA
*Pomoć u
tranziciji i jačanje institucija* je Središnji državni ured za razvojnu
strategiju i koordinaciju fondova Europske unije.
Za poslove iz članka 6., točke e), f), h), i), k), m) zaduženo je Ministarstvo
financija, Uprava za financiranje programa i projekata pomoći Europske unije –
Središnja jedinica za financiranje i ugovaranje.

Članak 8.

Tijelo nadležno za upravljanje i provedbu druge komponente programa IPA
Regionalna i prekogranična suradnja je Ministarstvo mora, turizma, prometa i
razvitka, Uprava za integrirani regionalni razvoj.
Za poslove iz članka 6., točke e), f), h), i), k), m) zaduženo je Ministarstvo
financija, Uprava za financiranje programa i projekata pomoći Europske unije –
Središnja jedinica za financiranje i ugovaranje.

Članak 9.

Tijelo nadležno za upravljanje i provedbu treće komponente programa IPA
*Regionalni razvoj* *– promet* je Ministarstvo mora, turizma, prometa i razvitka,
Uprava za strateške infrastrukturne projekte.
Za poslove iz članka 6., točke e), f), h), i), j), k), m) zadužena je tvrtka
HŽ-Infrastruktura.

Članak 10.

Tijelo nadležno za upravljanje i provedbu treće komponente programa IPA
*Regionalni razvoj – zaštita okoliša* je Ministarstvo zaštite okoliša, prostornog
uređenja i graditeljstva, Uprava za strateške i integracijske procese u zaštiti
okoliša, koja na obavljanju poslova surađuje s Ministarstvom poljoprivrede,
šumarstva i vodnog gospodarstva.
Za poslove iz članka 6., točke e), f), h), i), k), m) zaduženo je Ministarstvo
financija, Uprava za financiranje programa i projekata pomoći Europske unije –
Središnja jedinica za financiranje i ugovaranje, za dio programa u okviru
sektorske nadležnosti Ministarstva zaštite okoliša, prostornog uređenja i
graditeljstva.
Za poslove iz članka 6., točke e), f), h), i), j), k), m) zadužene su Hrvatske
vode, za dio programa u okviru sektorske nadležnosti Ministarstva poljoprivrede,
šumarstva i vodnog gospodarstva, dijela vodnog gospodarstva.

Članak 11.

Tijelo nadležno za upravljanje i provedbu treće komponente programa IPA
*Regionalni razvoj – regionalna konkurentnost* je Ministarstvo gospodarstva, rada
i poduzetništva, koje na obavljanju poslova surađuje s Ministarstvom znanosti,
obrazovanja i športa, Ministarstvom mora, turizma, prometa i razvitka i
Središnjim državnim uredom za e-Hrvatsku.
Ministarstvo gospodarstva, rada i poduzetništva će, u roku 30 dana od stupanja
na snagu ove Uredbe, uspostaviti organizacijsku jedinicu koja će obavljati
poslove upravljanja trećom komponentom programa IPA Regionalni razvoj –
Regionalna konkurentnost.
Za poslove iz članka 6., točke e), f), h), i), k), m) zaduženo je Ministarstvo
financija, Uprava za financiranje programa i projekata pomoći Europske unije –
Središnja jedinica za financiranje i ugovaranje.

Članak 12.

Tijelo nadležno za upravljanje i provedbu četvrte komponente programa IPA
*Razvoj
ljudskih potencijala* je Ministarstvo gospodarstva, rada i poduzetništva, Uprava
za rad i tržište rada, koja na obavljanju poslova surađuje s Ministarstvom
znanosti, obrazovanja i športa i Ministarstvom zdravstva i socijalne skrbi.
Za poslove iz članka 6., točke e), f), h), i), k), m) zaduženo je Ministarstvo
financija, Uprava za financiranje programa i projekata pomoći Europske unije –
Središnja jedinica za financiranje i ugovaranje.

Članak 13.

Tijelo nadležno za upravljanje i provedbu pete komponente programa IPA
*Ruralni
razvoj* je Ministarstvo poljoprivrede, šumarstva i vodnog gospodarstva, Uprava za
održivi razvitak seoskog prostora.
Za poslove iz članka 6., točke e), f), h), i), k), m) zaduženo je Ministarstvo
poljoprivrede, šumarstva i vodnog gospodarstva, Ravnateljstvo za tržišnu i
strukturnu potporu u poljoprivredi.

Članak 14.

Danom stupanja na snagu ove Uredbe prestaje važiti Uredba o ovlastima tijela
nadležnih za koordinaciju i upravljanje Instrumentom za pomoć u pretpristupnom
razdoblju (»Narodne novine«, broj 108/2006).

Članak 15.

Ova Uredba stupa na snagu danom objave u »Narodnim novinama«.

Klasa: 400-01/05-02/01
Urbroj: 5030114-07-1
Zagreb, 7. veljače 2007.

Predsjednik
**dr. sc. Ivo Sanader**, v. r.

Uredba, NN 18/2007-725
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)